إزاي مشاريع المحتوى بتحقق أرباح؟
#000000
عرض 12 نموذج للاستدامة المالية، بأمثلة عربية
#000001
وقت ما اتخرجت من الجامعة كان عندي سؤال: لو عندي أفكار لمحتوى أفيد بيه الناس، إزاي أنشره مجاناً وفي نفس الوقت أكسب منه فلوس؟ بحيث أقدر أتفرغ أنا وأي حد يشتغل معايا على المشاريع دي ونلاقي عائد مالي منه، والموضوع هنا دليل شبه متكامل بيجاوب على السؤال ده، من خلال تجاربي وبعض الدراسة الأكاديمية لجانب مشاهدات لنماذج مشاريع عربية قدرت تبني مشروعها بناءاً على نموذج ربحي واحد أو أكتر من الموجودين في المقال هنا.
#000002
اتحمست للفكرة بدون دراسة فعلية لأغلب نماذج الربح revenue models من صناعة المحتوى الرقمي وقتها، أو استشارة ذوي الخبرة السابقة في مشروع مشابه.
#000005
بأعتبر إني غلطت لما بدأت المشروع مرة تانية قبل ما أتعلم كفاية، وكمان بأصول جديدة (اسم وهوية بصرية مختلفين) بدون ما أبني على اللي اتعمل، لكن مش موضوعنا دلوقتي. الخطأ الأكبر إن قرائتي لموضوع الربحية كان معتمد على معلومات سطحية، زي الموضوعات المشهورة وقتها -عن اكسب من مدونتك، حقق زيارات وضاعف أرباحك... إلخ- خصوصاً بعد ظهور نجما الإعلانات الرقمية Google AdSense و Google AdWord وقتها. لكن مادرستش فعليا: (مطلوب نعمل ترافيك كام عشان نجيب إعلانات؟ والإعلانات هتدخّل لنا كام؟ وبعد قد إيه من بذل المجهود والوقت؟)
#000006
وحتى لو كنت درست نماذج الربحية وجرّبت بعدها، أفتكر الموضوع مكانش هيبقى بالسهولة اللي بنتصورها... اكتشفت إن الدراسة نفسها هتفتح أفق للتفكير، لكن التجربة العملية وارد جداً توجهنا لحاجة مختلفة غير اللي بدأنا بيها. التنفيذ الفعلي مش بسيط وفيه تفاصيل كتيرة وتحديات يومية بتخلي مرور الوقت والمصاريف والعائد الضعيف عامل ضاغط، فمطلوب كمان نفضل نجرّب كذا حاجة! زي ما مؤسسي AirBnb باعوا حبوب (كورن فليكس) وقت مناظرة بين (أوباما) و(ماكين) قبل الانتخابات الرئاسية الأمريكية وقتها، وفّرت لمشروعهم الناشيء 30 ألف دولار. 3قصة نشأة AirBnb بالصور
#000007
مع العلم إننا لما بدأنا المشروع ده أخدنا جائزة من (الاتحاد الدولي للإتصالات) كـ ثاني أفضل منصة محتوى عربية بتساعد الشباب وتعلّمهم، ودي ساعدتنا نعيّن فريق المرة دي من المتدربين interns/trainees وندفع لهم أجر شهري وإن كان رمزي. لكن يا فرحتي! هنجيب ربح إزاي برضو واحنا بنوفر المحتوى مجانا ومش قادرين ندفع إعلانات لأن عم مارك زوكيربرج بدأ ساعتها يفعّل نموذج الإعلانات الخاص بمشروعه Facebook من خلال تقليل معدل الوصول الطبيعي للمنشورات Organic Reach فالزيارات Traffic اللي كنا بنوصل لها بسهولة في 2012 مش قادرين نعمل تلتها بعد 2014!
#000008
في آخر تجربة (نتنولوجي) -اللي بدأت أواخر 2013 وتوقفت في منتصف 2015- خرجنا بمجموعة أفكار عشان نحاول نكسب منها -منها الإعلان للغير زي مشروع حسوب- لكن العائد كان غير مجزي ومحتاجين نوصل لمعلنين أكتر لتغطية رواتب محرري المحتوى، وما قدرتش أبذل وقت أكتر، لكن كان واجب فعلا دراسته جيداً وفهم أبعاد مهمة لتطوير المشروع ماليا، وده اللي اتعلمته بالتجربة الصعبة.
#000009
وأنا بأدرس نماذج الربح لمشاريع الويب revenue models of web projects صادفت مصدر متخصص وبيدرِّس أكاديمياً وهو (مايكل رابا) Michael Rappa من أوائل الأشخاص اللي اتكلموا في نماذج الربحية من مشاريع الإنترنت (وده مختلف عن نموذج العمل business model بمعني إزاي المشروع بتاعك بيتشغل، او الخريطة العامة له)، ومصدر تاني لكن كان بيُسقط الموضوع على أمثلة في تطبيقات الموبايل mobile apps أكتر.
#000010
في الدليل اللي بين إيدك هنا أنا عجنت المصادر دي في بعض، لجانب قرائتي ومشاهداتي، وخبرتي في مشاريع كنت جزء منها، صنّفت ورتبت، بحيث أعرض كل -حسب ما وصلتله- نماذج العوائد المالية من مشاريع الويب.
#000011
ركّزت في الأمثلة اللي نقلت بعضها وذكرت بعضها من معرفتي بمشاريع المحتوى والإعلام الرقمي digital media / digital content project بالتحديد، ما غيرتش أي حاجة غير في الترتيب وإعادة التصنيف لتسهيل الأفكار وترابطها.
#000012
قبل ما نبدأ في سرد نماذج الربح المختلفة، فيه كام نقطة توضيحية عن الربح من مشاريع الإنترنت، بيقول دكتور Michael Rappa ما معناه:
#000013
إن المشاريع الرقمية غالبا قائمة على نوعين: إما Pure-Play businesses – Internet only يعني نموذج عمل مبني بالكامل على إبداع كيفية عمل شبكة الإنترنت، يعني مش ماشي بقوانين المشاريع الاعتيادية traditional business. أو يكون نموذج هجين BAM hybrid – combination of traditional “bricks and mortar” business and internet model مقتبس من مشاريع الأعمال التقليدية offline business زي المتاجر، تتمازج مع أفكار الإنترنت كقناة تسويقية online مختلفة نوعاً كتقنية فيه ميزة إضافية.
#000014
وبالتالي، فأنظمة العوائد المالية revenue models لمشاريع المحتوى أو تطبيقات الويب والموبايل بشكل عام في الوقت الحالي ممكن تكون براءة اختراع patent في حد ذاتها، ودي إشارة إلى إن الموضوع ممكن يبقى فكرة مبتكرة تحتاج تشغيل دماغ وفهم لتفاصيل المشروع نفسه والمزايا بتاعته، والسوق اللي بندخله، والمستفيدين من المشروع، إلخ. يعني الموضوع أكبر من كونه قوالب جاهزة stamps وبنحاول نطبعها على مشروعنا.
#000015
تعالوا نتعرّف على الطرق اللي ممكن نعتمد عليها لتحقيق أرباح من خلال مشاريع المحتوى الرقمي أو منصات الويب وتطبيقات الموبايل بشكل عام.
#000016
1) الإعلانات Ads
#000017
النموذج الأشهر والأقدم يمكن في عالم الميديا، واللي على أساسه تقدّمت تقنيات الصحافة والراديو والتلفزيون، اعتماداً على مدفوعات المُعلنين للمحتوى المُقدم من خلالهم.
#000018
في العالم الرقمي، نموذج الربح من الإعلانات بيعتمد على توفير منصة محتوى، لتوصيلها لجمهور كبير من المشاهدين، وفيها مساحات إعلانية. أشبه بقناة تليفزيونية بتقدم برامج ومسلسلات وبتوفر مساحات إعلانية بتبيعها للمعلنين، وطبعاً بيتفرج عليها جمهور كبير عشان المعلنين يحطوا فلوس في الإعلانات دي؛ فالقوة هنا في المحتوى اللي بيجذب الجمهور الكبير، وبالتالي المُعلنين الكُبار بيظهروا.
#000019
ويمكن لو مكانش فيه “نموذج” الإعلانات وسط مسلسلات التلفزيون أو اليوتيوب دلوقتي، كان المشاهد العادي هيدفع تكلفة لمشاهدته للمادة المقدمة. دلوقتي المشاهد بيدفع فلوس لمزود الخدمة دي (زي نيتفليكس وشاهد) كأنه بيساهم في تكاليف إنتاج المحتوى والقائمين عليه.
#000020
من الأمثلة على ده في العالم الرقمي العربي برنامج “الدحيح”، واخترت المثال ده لأن على الرغم إن محتوى البرنامج يبدو علمي، لكن هو بالأساس برنامج ترفيهي، وده أحد أسباب انتشاره، وضعه للمعلومات في قالب قصصي، القصة دي ليها عنوان جذاب، وفيه بداية تمثيلية تشويقية، كل ده بيخليه مش مجرد محتوى معرفي أو تقليدي، وإنما فيه نكهة جديدة عن المعتاد، وبالتالي لقى جمهور، هنا ظهرت قناة تلفزيونية استثمرت في إنتاج سلسلة حلقات الدحيح بالإنتاج والتوزيع لزيادة الجمهور، وفي المقابل فعّلت تواجد الإعلانات على الحلقات للحصول على عائد منه، والاتفاق مع مُعلنين أو وكالات إعلانية تشتري مساحات إعلانية لنشر إعلاناتها في وسط الفيديوهات. وطبعاً الاتفاق مع المعلنين عادة بيكون العائد منه أكبر بكتير من جمع العوائد المالية من برنامج يوتيوب أو فيسبوك.
#000021
فلو هتقدر تقدم محتوى جذاب وسريع الانتشار أو تعمل أداة mobile application as a tool or service على الموبايل هتفيد آلاف أو ملايين الناس، أو لو مش هتجذب جمهور كبيير أوي لكن هتوصل لفئة مميزة تقضّي على المحتوى وقت طويل، ساعتها تقدر تعتمد نموذج بيع الإعلانات للربح منه.
#000022
2) التجربة المجانية Freemium
#000023
بيختصره المثل الشعبي: (خد فكرة واشتري بكرة)، بيعتمد على خلق جمهور كبير نسبياً يستفيد من خدمتك أو منتجك مجاناً لوقت معين أو بإمكانيات محدودة، بحيث هتعمل دعاية للأداة أو المنتج أو المحتوى الرهيب الجميل بتاعك، في حين فئة محدودة من الجمهور ده هتحتاج مزايا أكتر بعد ما جربت عينة منه واتبسطت، أو هتحتاج تستفاد بالمحتوى أو الأداة دي لوقت أطول، وبالتالي هتحقق الربح من خلال نسبة معينة من الجمهور الكبير اللي أغلبهم بيعمل لك دعاية في المقابل. غالبا على الإنترنت النسخة المجانية بتكون لمدة معينة بتوقيت من 14 لـ 30 يوم، أو بصلاحيات جزئية محددة لفترة مفتوحة غير محددة.
#000024
بيطبق النموذج ده في المحتوى العربي تطبيق تليفزيون “شاهد Shahid” اللي عندهم حوالي 600 ألف مشترك للخدمات المتقدمة premium من أصل 72 مليون مستخدم أو زائر بيحصل على بعض الخدمات مجاناً. أو Watch iT اللي واخد حصة أكبر في السوق، وغيرهم اللي بقوا يعتمدوا نفس نموذج نيتفليكس Netflex، وبرضو النموذج ده منتشر في الألعاب الإلكترونية وبيعتبر قوي جداً في التسويق للألعاب الجديدة.
#000026
من النماذج اللي سمعت مؤخراً إنها طبقت نفس النموذج برضو هو تطبيق (ترتيل) لتعليم طريقة قراءة القرآن الكريم باستخدام الذكاء الاصطناعي. عندهم 100 ألف مستخدم، منهم 2% مشتركين في الخصائص المتقدمة (غير المجانية).
#000027
3) الاشتراكات Subscriptions
#000028
قريب نوعاً ما من نموذج التجربة المجانية بوقت أو مزايا محدودة، لكن هنا غالباً مش بيكون فيه تجربة مجانية إلا بشكل محدود جداً، غالبا بيكون المشروع معتمد على دعاية ضخمة أو سمعة عالية (أفتكر بتكون مبنية من خلال أشخاص لهم قدر عالي من الثقة عند الجمهور -زي influencers- أو من خلال الدعاية والإعلانات الممولة التلفزيونية) بتخلي الحصول على المنتج أو الخدمة مدفوع مسبقاً. الموضوع ده مشهور في المجلات العلمية الكبيرة أو المجلات بمختلف أنواعها، أو اشتراكات الجيم.
#000029
الفكرة إنك تقدم محتوى قوي أغلب المحررين فيه يكونوا مميزين ولهم جمهور وبيتقاضوا مبالغ محترمة نظير إنتاجهم، وفي المقابل للحصول على المحتوى ده الجمهور بيدفع اشتراكات. زي المجلة العلمية الأمريكية “Scientific American” أو مجلة “العلوم” الكويتية، والنسخ العربية من مجلات (هارفارد بيزنس ريفيو، وإم آي تي تكنولوجي ريفيو) وكمان مكتبة (المنهل) العربية.
#000030
أنت بتقدم محتوى مميز أو مطلوب في مجال ما فيه مهتمين بشراء المحتوى ده على هيئة مطبوعة أو مقروءة اونلاين أو مرئية أو مسموعة. وبيتقدم منه مقتطفات صغيرة مجاناً على سبيل الدعاية والترويج زي نشرات بريدية ببعض الموضوعات الممكن قرائتها أو مقاطع فيديو للمشاهدة.
#000031
4) مزيج الإعلان والاشتراكات Advertising-Subscription Mixed
#000032
من الأمثلة العتيقة في النموذج ده هي الموسوعة البريطانية (Britannica Encyclopedia) عبر الإنترنت، لأنها جمعت بين كونها نسخة مطبوعة بيتم توزيعها وبيعها في المكتبات وكونها موجودة اونلاين وبتتيح للمعلنين من الجامعات والمجلات العلمية وما شابه شراء مساحات إعلانية عندها، وفي نفس الوقت الزائر العادي بيشوف جزء من المحتوى وعلشان يحصل على معلومات أعمق بيحتاج يعمل اشتراك مدفوع.
#000033
كمان بعض المجلات اللي قدمت محتوى مجاني واستهدفت تقديم الإعلانات في مقابله، بالإضافة لتوفير محتوى مطبوع ومدفوع باشتراك زي مجلة (Business Week).
#000034
اعتمدت منصة (زامن) الإخبارية العربية على النموذج ده لتحقيق الأرباح، من خلال توفير إعلانات في تطبيقاتها وكذلك عمل اشتراكات لتوفير خدمات متقدمة، أو على الأقل للسماح للمشتركين بإخفاء الإعلانات عنهم.
#000035
هو المشروع القائم على الربح من خلال تقديم خدمات البيع بالعمولة، وليكن هأروح لشركات التجزئة أقول لهم أنا هعمل لكم محتوى يبيع، ومن كل بيعة هتتم عندكم هاخد عمولة، والناس اللي هتيجي عن طريقي هعمل لها خصومات أحياناً عشان أقدر أجذبهم يشتروا أسرع، هيكون لي لينك على المتجر بتاعكم هيدخلوا يشتروا من خلالي عشان لما البيعة تتم تحسبوا لي النسبة بتاعتي. زي موقع كورسيرا Coursera عامل شبكة من المسوقين بيدفع لهم عمولة على تسويقهم للكورسات المدفوعة.
#000037
حسب إحصائية لمجلة (Business Insider) بتقول إن حوالي 15% من صناعة الإعلام الرقمي digital media industry بتكون معتمدة على التسويق بالعمولة affiliate/recommendation marketing.
#000038
6) بيع رخصة استخدام Licensing
#000040
من النماذج المتعارف عليها بين شركات البرمجيات، إنها تكسب عن طريق بيع رخص البرمجيات الخاصة بيها زي مايكروسوفت Microsoft لما تبيع رخصة استخدام برامج الأوفيس MS Office للأفراد والشركات والحكومات، وزي أدوبي Adobe لما بتبيع رخصة استخدام فوتوشوب photoshop.
#000041
الفرق بين الرخصة وبين نموذج الاشتراكات، إن الاشتراكات بتكون مقابل حاجة بتاخدها وتمتلكها، يعني بأدفع اشتراك سنوي لمجلة عشان أمتلك وأحتفظ بإصدارات المجلة دي خلال السنة، إنما الرخصة أنت بتشتريها للاستفادة من البرنامج لفترة مؤقتة أو حسب شروط الرخصة (زي توفير البرنامج لعدد محدد من الأجهزة)، بيعتبروا إنك بتشتري جزء من حقوق ملكية أو براءة اختراع المنتج.
#000042
لو حاولنا نشوف هل ده ممكن يتطبق على مشاريع المحتوى والإعلام؟
#000043
الموضوع أشبه شوية ببيع المنتج حقوق نشر برنامج تلفزيوني معين لقناة معينة، محدود ببثه خلال توقيت محدد (وليكن شهر رمضان). وده نقدر نشوفه مثلا في برنامج خواطر للشقيري.
#000044
وأشبه بالعلاقة بين الكُتاّب وبين دور النشر والتوزيع، لما يعملوا اتفاق إن الكاتب هينشر الكتاب ده بالتحديد من خلالنا احنا بس -كدار نشر- وهيكون ليك نسبة 50% من الأرباح في المقابل، ولو نشر في شركة تانية بعد الاتفاق هيدفع غرامة. ونفس الكتاب ده لو نشرته اونلاين على أمازون مثلا تقدر تحدد عدد مرات استفادة المستخدم الواحد منه، وصلاحية طباعته ونشره.
#000045
فـ اه لما بيكون عندك محتوى مميز وفي منصة أو جهة أو شخص محتاج المحتوى ده تقدر تبيع له رخصة استخدام محتواك، محددة بشروط. (مع الأخذ في الاعتبار إنه طبعاً ممكن يحصل تلاعب بأشكال مختلفة للحصول على المحتوى بشكل غير مشروع) لكن المقصود هو إن فكرة الربح من النموذج ده موجودة وفعالة.
#000046
أحد أشهر نماذج الربح هي البيع المباشر لمنتج أو خدمة. وبيسموه كمان بنموذج البيع المباشر Direct Sales لأنه أحد أبسط أشكال البيع والتجارة، وفي التصنيع بيتقال عليه manufacturing علشان يوضح إنه قائم على التصنيع ومن ثم البيع. لكنهم تقريبا حاجة واحدة.
#000048
الفرق ممكن يكون إن في التصنيع هتبيع منتج بتصنعه بنفسك وفي البيع ممكن يكون منتج أو خدمة. زي تأجير الشقق والمنازل من خلال موقع AirBnb أو شراء كورس اونلاين من كورسيرا مثلا أو كتاب من أمازون. كل دي مواقع بتعتمد على الربح من بيع الخدمات، بعضها يعتبر وسيط والمفترض ينضم لنموذج الوساطة brokerage زي أمازون وairbnb وuber بس على فرض إنهم بيكسبوا من توفير خدمة زي السوفتوير اللي بيربط مابين البائع والمشتري.
#000049
لكن البيع التجاري المباشر لمنتج أنت بتملكه بشكل ما، إما بتصنعه أو بتستورده أو بتخلي حد ينتجه لحسابك وبتشتريه وتبيعه بهامش ربح، سواء كان منتج مادي ملموس أو إلكتروني أو حتى خدمة “ترجمة” بتبيعها. الفكرة ببساطة هي المال مقابل المنتج أو الخدمة. زي مثلا في مشروع (ألعاب ألواح ودُسُر AlwahWDusur Toys) بنصنّع ألعاب خشبية ونبيعها اونلاين للمستخدم النهائي وبنكسب من ده بالبيع المباشر لمنتجات تم تصنيعها.
#000050
في المحتوى كمان ده موجود زي بيع خدمات الترجمة أو الكتابة والتأليف والمحتوى التسويقي. وكان (Neil Patal) -متخصص في التسويق بالمحتوى- اتكلم عن إنك ممكن تعمل مدونة وتكسب منها فلوس ببيع منتجات له علاقة مرتبطة بالمدونة، وده شفته متطبق بشكل ما في مشروع (Tip of The Day) -وهو بيجمع بين كونه مشروع معتمد على المحتوى وتصنيع منتجات وبيعها- كانت المؤسسة بتقول إن البداية في الأساس إني كنت بأكتب محتوى وخلاصات واقتباسات بطريقتي ومن بنات أفكاري، وبعدين جات فكرة إني أعمل منتجات زي (برطمان السعادة) (عبوة زجاجية فيها قصاصات ورقية مكتوب فيها حكم ونصائح ومقولات تبعث على البهجة) المنتج اللي انتشر وحقق مبيعات كويسة لهم خلاهم يكملوا في السكة دي من المنتجات اللي ممكن تتقدم كهدية ويكون مكتوب عليها كلام الناس تحبه وتشتريه وتقتنيه وتهادي غيرها بيه.
#000051
8) بيع المعلومات Infomediary
#000052
جوجل بتبيع معلومات البحث لشركات عشان تقدر تستفيد منها في الإعلان لفئة معينة والوصول لها، وشركات بحوث التسويق ودراسات التوسع في الأسواق المحلية والعالمية، زي Comscore و MarketsandMarkets.
#000054
غالبا اللي هيقدر يبني مشروع على بيع المعلومات هيكون عنده داتا ضخمة في مجال معين، وغالبا هيكون معتمد على سوفتوير بيجمع البيانات دي ويحللها ويقدم منها معلومات مفيدة، أو ممكن يكون شخص وعنده مصادر كتيرة جداً بيقدر يخرّج منها المعلومات اللي يبيعها لغيره، أشبه بالشركات أو الأشخاص الاستشاريين consultants.
#000055
في المنطقة العربية يكاد يكون النوع ده من المحتوى والمشاريع قليل لأنه بيحتاج استثمارات كبيرة في بدايته. لكن شفت منهم مثلا شركة (MAGNiTT) (اللي كنا بنعتبرها منافس لشركتنا InternsValley لأنها كانت بتدعو الشركات الناشئة تعمل لها بروفايل وتوفر لها متدربين)، لكن فهمت قدام إنها بتعمل ده كنوع من جمع المعلومات وتوفير مصادر معلوماتية عن الشركات الناشئة وبيئة ريادة الأعمال العربية وإحصائيات عن الاستثمارات في القطاعات المختلفة، عشان تبيع المعلومات دي للمستثمرين وكبار الشركات عشان تشوف مستقبل السوق في الصناعة دي.
#000056
أحد الأشكال لدعم استمرارية مشاريع المحتوى هي التمويل أو الرعاية بمقابل (مادي أو معنوي)، إما تمويل جمعي من أفراد أو تمويل مؤسسي حكومي أو تجاري، أو تمويل ملائكي -زي ما بيقولوا-. المثال الشهير عالمياً هو دعم خان أكاديمي Khan Academy لإنتاج فيديوهات تعليم الرياضيات ببساطة، من خلال دعم مؤسسة بيل جيتس Gates Foundation وشركة جوجل Google. كذلك نموذج مشروع موسوعة ويكيبيديا Wikipedia لما كان بيتكتب على صفحاتها مطلوب التمويل بمبالغ صغيرة لضمان الاستمرارية.
#000058
مع ظهور موقع التمويل الجماعي Patreon المخصص لصانعي المحتوى كمان (واللي اتأسس بالأساس لدعم صانعي الموسيقى). وجد كتير من صناع المحتوى (الفيديو والبودكاست والأفلام وغيرهم) طريق للحصول على الدعم الشهري لاستمرار إنتاج المحتوى الخاص بهم. من الأمثلة اللي شفتها عليها وكانت عجباني، محتوى فيديوهات الرسوم المتحركة لشرح وتبسيط معاني القرآن الكريم من إنتاج فريق (ستوديو دار الأرقم Darularqam Studio) المكون من حوالي 50 رسام ومُحرك للرسوم، وبصوت لمختلف الدعاة المسلمين الأجانب.
#000059
في المحتوى العربي استخدمه شباب البودكاست والمحتوى لتطوير الذات والإنتاجية، زي (دروس اونلاين) و(علي محمد علي) و(هازكاست) لتوفير مساهمات من مجتمعهم من المتابعين للمشاركة في دعم المحتوى التعليمي أو الدعوي اللي بيقدموه.
#000060
في المقابل الجمهور بينتظر استمرار المحتوى نفسه لأنهم مستفيديهم من القيمة اللي بتتقدم من خلاله، أو منتظرين محتوى استثنائي أشبه بالكورسات أو حلقات متخصصة في موضوعات من اختياراتهم أو لقاءات رد على أسئلتهم كمتابعين، على حسب نسبة التمويل اللي بتقدمها كل فئة من المتابعين. لكن صانع المحتوى نفسه هو اللي بيحدد الإضافات اللي هيقدر يقدمها لكل فئة حسب إسهاماتهم.
#000061
فيه آراء بتقول إن النموذج ده مش مستدام، بمعنى إنه ممكن تحصل على دعم طول ما أنت بتقول للناس تدعم المشروع لكن مش بيفضل مستمر طول الوقت، بنفس القوة. فماتقدرش تعتمد عليه كنموذج ربحي لوحده، وإنما هتستخدمه كمصدر مؤقت أو جانبي!
#000062
10. بيع المشروع نفسه Build to sell (to Google, Facebook and others)
#000063
يمكن ده في مشاريع المحتوى أشبه بالكتاب الأشباح ghost writers اللي بيكتبوا سيناريو حلقات مسلسلات أو ما شابه وبيبيعوا حقوق ملكيتهم للفكرة والكتابة بالكامل، لغيرهم من الكُتاب أو المنتجين. وزي طبعاً بيع انستاجرام و واتساب لشركة فيسبوك.
#000064
أو زي ما حصل في الموقع العربي (فتكات) منتدى السيدة المصرية، اللي اتباع لشركة تانية لكن بعد سنوات من إنشائه والعمل عليه.
#000065
يمكن بأشوف انتقال محتوى (أحمد أمين) و(باسم يوسف) من اليوتيوب للتلفزيون هو أشبه ببيع فكرتهم وطريقتهم في تقديم المحتوى build to sell لمنتجي البرامج والقنوات التلفازية. إنك بتبني محتوى من نوع معين عشان تتبناه جهة ما وتصرف عليه أكتر وتقدّر تكسب منه على نطاق أوسع. يمكن المحتوى نفسه هو اللي بيتم بيعه، لكن اللي بيدعمه بالأساس هي الشخصية بكل نقاط التميز عندها.
#000066
النموذج ده مش كتير بيحصل، وإن كان كتير من أصحاب المشاريع بيسعوا فيه، لكن مش بيوصلوا للمرحلة اللي تمكّنهم من عرض فكرتهم أو محتواهم على الجهات المناسبة عشان تشتريه وتستثمر فيه.
#000067
مشاريع الوساطة هي اللي بيكون دورها مقتصر على توفير قناة توصيل بين طرفين مش بيلاقوا بعض بسهولة، واللي عادة بيكون المشروع قائم على (مواقع ويب أو تطبيقات موبايل). زي منصات العمل الحر UpWork أو Khamsat وزي أوليكس لما بيوفق بين البائع والمشتري.
#000069
يمكن النموذج ده مش بيظهر إلا من خلال فهم مشاكل أو تحديات ونواقص سوق المجال اللي بتشتغل فيه، ودور المحتوى فيه مقتصر على الدعاية (محتوى تسويقي content marketing) عشان يسهّل إقناع الناس بالفكرة. كنت شاركت في تأسيس شركة (InternsValley) اللي كانت قائمة على نموذج الوساطة بين الخريجين الجدد في مجال السوفتير في مصر، لتوصيلهم بالشركات التقنية في ألمانيا عشان يشتغلوا مع بعض، واحنا يكون لنا نسبة. كان المحتوى هو الجزء الأكبر اللي بنعتمد عليه عشان نوصل للطلبة أو الخريجين الجدد وتعريفهم بالفرص المتاحة، وبالتالي يكون عندنا بروفايلات نقدر نقدمها لشركات التقنية.
#000071
وده مختلف عن مشاريع التسويق بالعمولة، اللي مكسبها بيكون من مجهودها التسويقي (عن طريق أفراد) لصالح الغير من الشركات. إنما هنا العمولة بتيجي الوساطة والتقريب من طرفين (بائع ومشتري)، وممكن يكون مشروع قائم على المحتوى بشكل جزئي أو كامل.
#000072
بيعتمد على تقديم خدمة بمقابل حسب مرات الطلب “on-demand” أو الدفع عند الحاجة “pay as you go”، وده على عكس نموذج الاشتراك الثابت subscription. إنما أشبه بالخدمات المقننة metered services زي الكهرباء والغاز الطبيعي والمياة، بتدفع فقط في حالة الاستهلاك (المفترض يعني).
#000074
ده في مشاريع الويب والموبايل ممكن يكون شبه خدمة إرسال الرسائل النصية القصيرة المدفوعة، هي بتكسب من تزويدك بباقات من الرسائل النصية اللي ممكن تبعتها لعملائك. سعر الرسالة محدد، وسعر الرسالة بإمكانيات معينة (زي استهداف أشخاص ساكنين في منطقة جغرافية ما) له سعر مختلف عن (الاستهداف العام لشريحة عمرية من أي مكان). شوف أنت محتاج إيه وبتستهلك قد إيه وادفع التكلفة. على عكس الاشتراك الشهري أو السنوي الثابت.
#000075
النموذج ده مستخدم حاليا بكثرة في الصحافة الرقمية الأجنبية، بيحاسبك على عدد قراءاتك من المقالات والأخبار أو في مواقع الاستماع للكتب الصوتية أو ما شابه. شركة Blendle عاملة تطبيق لتجميع الأخبار والدفع مقابل قراءة مقال pay-per-article و Inkl بتقدم صحافة خالية من الإعلانات بمقابل حسب الاستهلاك (لكل مقال أو حسب باقات متنوعة).
#000076
الفكر ده مش شائع أوي في المنطقة العربية، لكن ممكن نقول إن مبادرة (كتبنا) لطباعة الكتب حسب الطلب بتعتمد على النموذج ده، إن أرباحها هتيجي من الكتب اللي العملاء بيطلبوا يشتروها مطبوعة من عندهم ويوصّلوها للبيت.
#000077
الاطلاع على نماذج الربحية من مشاريع الأعمال (وحتى الاجتماعية منها social business)، والتفرقة بين نموذج العمل business model ونموذج العوائد المالية revenue model كان مهم بالنسبالي، وأضاف عليه نماذج الربح من مشاريع الويب بالتحديد، وخصوصا القائمة على صناعة المحتوى لأن ده مجال عملي واهتمامي، ولأن مشاريع الويب لها طريقة عمل مختلفة نوعاً ما.
#000078
اتعلمت بالتجربة والخطأ ومن خلال المعلومات هنا أهم درس في رحلتي المهنية، إن حتى لو عاوز تقدم قيمة ومحتوى مفيد للناس، مهم يقف على أرضية مالية، عشان يستمر ويكبر ويقدم قيمة حقيقية. وساعدتني أبتكر أفكار للربح وللتسويق حسب طبيعة المشروع اللي بأشتغل عليه. أرجو المعلومات دي تفيدك أنت كمان!
#000079
:: مصادر اعتمدت عليها أثناء دراستي للموضوع:
#000080
Basem Mosallam باسم مُسلَّم
#000082